নিজস্ব প্রতিবেদন: মুকুল রায়ের নাম না নিলেও চলচ্চিত্র উত্সবের মঞ্চ থেকে অভিযোগের জবাব দিলেন মুখ্যমন্ত্রী মমতা বন্দ্যোপাধ্যায়। শুক্রবার বিকেলে নেতাজি ইন্ডোর স্টেডিয়ামে কলকাতা চলচ্চিত্র উত্সবের উদ্বোধনী অনুষ্ঠানে তিনি বলেন, ''বাংলা কখনও থেমে থাকে না। বাংলা শিল্প গড়বে, চাষ করবে, সম্প্রীতি করবে। যারা হিংসে করছে, করতে দিন।''     শুক্রবার দুপুরে রানি রাসমণি রোডে বিজেপি ভরা সমাবেশ থেকে  মুখ্যমন্ত্রীর বিদেশ সফর নিয়ে প্রশ্ন তুলেছেন মুকুল রায়। আত্মপ্রকাশের মঞ্চেই আক্রমণ শানান বিরোধী শিবিরের নেত্রীর উদ্দেশে। তার জবাবে এদিন মমতা বলেন, ''আমাকে একটা বিশেষ কাজে বাইরে যেতে হচ্ছে। এর আগে ইউনাইটেড নেশনস থেকে পুরস্কার নেওয়ার জন্য গিয়েছিলাম। না-গেলে বাংলার অপমান হতো। এবারও কেন যাচ্ছি জানেন? ২৮ অক্টোবর ছিল নিবেদিতার সার্ধ শতবর্ষ। নিবেদিতার বাড়িকে হেরিটেড স্বীকৃতি দিচ্ছে ব্রিটিশ সরকার। ওরা আমন্ত্রণের চিঠি পাঠিয়েছিল। এটা বাংলার গর্ব। ফিফার ফাইনাল আছে বলে আমি যেতে পারিনি। ওরা আমাকে চায় বলে, তারিখ পরিবর্তন করেছে। ১২ নভেম্বর তারিখ। সিস্টার নিবেদিতার জন্মভিটেয় যেতে পেরে আমি গর্বিত। বাংলা সারা বিশ্বে ঘুরছে। সংকীর্ণ রাজনীতি ছেড়ে মনটাকে বড় করতে হয়।''' রাজ্যের ডেঙ্গি পরিস্থিতির মধ্যে ফিল্ম ফেস্টিভ্যালে মুখ্যমন্ত্রীর উপস্থিতিকে কটাক্ষ করেছিলেন মুকুল রায়। মমতাকে তুলনা করেছিলেন বুদ্ধদেব ভট্টাচার্যের সঙ্গে। নাম না-নিয়ে মমতার জবাব, ''কেউ কেউ ফিল্ম ফেস্টিভ্যাল নিয়ে প্রশ্ন তোলেন। কালী পুজো, দুর্গাপুজো করব না! এটা আমাদের ধর্ম, কৃষ্টি ও সংস্কৃতি। কিছুদিন বাদে হবে সংগীত মেলা। সারাক্ষণ শুধু ঝান্ডা দিয়ে জিন্দাবাদ করলে চলে না। ঝান্ডার সঙ্গে মাথা ঠান্ডা রাখতে হয়। ডিরেকটর, মিউজিশিয়ান, টেকনিশিয়ানরা রয়েছেন। তাঁদের কথাও ভাবতে হয়। বলিউড, হলিউড, টলিউডের সংমিশ্রণে ফিল্ম ফেস্টিভ্যাল।'' 
 
আরও পড়ুন, বিশ্ববাংলা আদতে কোম্পানি, ধাপে ধাপে আরও তথ্য ফাঁসের হুঁশিয়ারি মুকুল রায়ের